আসসালামু আলাইকুম
মাননীয় প্রধান বিচারপতি, বিচারপতি হাসান ফয়েজ সিদ্দিকী,
দুর্নীতি দমন কমিশনের সম্মানিত চেয়ারম্যান ও কমিশনারদ্বয়,
ঊর্ধ্বতন সরকারি কর্মকর্তাবৃন্দ,
গণমাধ্যমের সম্মানিত  প্রতিনিধিগণ,
সম্মানিত সুধীমণ্ডলী,
	ডিসেম্বর আমাদের বিজয়ের মাস। সকলকে বিজয়ের শুভেচ্ছা ও অভিনন্দন। 
বক্তব্যের শুরুতেই আমি শ্রদ্ধাবনতচিত্তে স্মরণ করছি সর্বকালের সর্বশ্রেষ্ঠ বাঙালি জাতির পিতা শেখ মুজিবুর রহমানকে। গভীর শ্রদ্ধায় স্মরণ করছি মুক্তিযুদ্ধে আত্মোৎসর্গকারী বীর শহিদদের, যাঁদের সর্বোচ্চ ত্যাগে অর্জিত আমাদের স্বাধীনতা। আমি কৃতজ্ঞতার সঙ্গে স্মরণ করছি জাতীয় চার নেতা, বীর মুক্তিযোদ্ধা, মুক্তিযুদ্ধের সংগঠক-সমর্থক, বিদেশিবন্ধু, যুদ্ধাহত ও শহিদ পরিবারের সদস্যসহ সর্বস্তরের জনগণকে, যাঁরা আমাদের বিজয় অর্জনে প্রত্যক্ষ ও পরোক্ষভাবে অবদান রেখেছেন।
প্রিয় সুধী,
আজ আন্তর্জাতিক দুর্নীতি বিরোধী দিবস। জাতিসংঘের সকল সদস্য রাষ্ট্রের সাথে বাংলাদেশও দিবসটি পালন করছে। জাতিসংঘ কর্তৃক ঘোষিত দুর্নীতি বিরোধী সনদ স্বাক্ষরকারী দেশ হিসেবে বাংলাদেশ সবসময়ই দুর্নীতির বিরুদ্ধে সোচ্চার। 
স্বাধীনতার পর জাতির পিতা যুদ্ধবিধ্বস্ত দেশের অর্থনীতি ও অবকাঠামো উন্নয়নের পাশাপাশি আন্দোলন গড়ে তুলেছিলেন দুর্নীতি, কালোবাজারি, মুনাফাখোরী ও লুটেরাদের বিরুদ্ধে। কিন্তু স্বাধীনতাবিরোধী ঘাতকচক্রের হাতে ১৯৭৫ সালের ১৫ আগস্ট জাতির পিতাসহ তাঁর পরিবারের আপনজনদের নৃশংস হত্যাকাণ্ডের ফলে উন্নয়নের সেই গতি থমকে দাঁড়ায়। রুদ্ধ হয় গণতন্ত্র ও উন্নয়নের অগ্রযাত্রা। 
নানা চড়াই-উৎরাই পেরিয়ে দেশে আজ গণতান্ত্রিক সরকার প্রতিষ্ঠিত। মাননীয় প্রধানমন্ত্রীর নেতৃত্বে স্বাস্থ্য, শিক্ষা, নারীর ক্ষমতায়নসহ আর্থ-সামাজিক প্রতিটি সূচকে এগিয়ে যাচ্ছে বাংলাদেশ। ইতোমধ্যে বাংলাদেশ উন্নয়নশীল দেশের মর্যাদা লাভ করেছে। নিজস্ব অর্থায়নে পদ্মা সেতু নির্মিত হয়েছে। বাস্তবায়িত হচ্ছে মেট্রোরেল, পায়রা গভীর সমুদ্র বন্দর, কর্ণফুলী বহুমুখী টানেল, এলিভেটেড এক্সপ্রেসওয়ে ও রূপপুর পারমাণবিক বিদ্যুৎ কেন্দ্রের মতো মেগা প্রকল্প। মহাকাশে স্যাটেলাইট-১ উৎক্ষেপণের মধ্য দিয়ে বাংলাদেশ আজ অভিজাত স্যাটেলাইট ক্লাবের গর্বিত সদস্য। দুর্নীতির বিরুদ্ধে সরকারের ‘শূন্য সহিষ্ণুতা’ নীতি যথাযথভাবে বাস্তবায়ন করা গেলে উন্নয়নের এই অগ্রযাত্রা হবে অপ্রতিরোধ্য। 
সম্মানিত সুধীবৃন্দ,
দীর্ঘ আন্দোলন-সংগ্রাম ও মহান মুক্তিযুদ্ধের মাধ্যমে অর্জিত আমাদের স্বাধীনতার অন্যতম লক্ষ্য হলো মানবিক, বৈষম্যহীন, দারিদ্রমু্ক্ত, ন্যায়ভিত্তিক ও দুর্নীতিমুক্ত সমাজ বিনির্মাণ করা। 
আমাদের পবিত্র সংবিধানও দুর্নীতিকে বারিত করেছে। সংবিধানের ২০ এর ২ অনুচ্ছেদে বলা হয়েছে, “রাষ্ট্র এমন অবস্থা সৃষ্টির চেষ্টা করিবেন, যেখানে সাধারণ নীতি হিসাবে কোন ব্যক্তি অনুপার্জিত আয় ভোগ করিতে সমর্থ হইবেন না …”। সংবিধানের এ মর্মকে ধারণ করেই দুর্নীতি দমন আইন প্রণয়ন করা হয়েছে এবং প্রতিষ্ঠা করা হয়েছে স্বাধীন দুর্নীতি দমন কমিশন। 
আপনারা জানেন, দুর্নীতির বিরুদ্ধে বঙ্গবন্ধুর দৃঢ় ও আপসহীন অবস্থানের জন্য ১৯৫৬ সালের কোয়ালিশন সরকারে তাঁকে দুর্নীতি দমন বিষয়ক মন্ত্রী করা হয়েছিল। তিনি কখনো দুর্নীতির সাথে আপস করেননি। তিনি তাঁর ভাষণে বারবার দুর্নীতির বিরুদ্ধে বলিষ্ঠ অবস্থান ব্যক্ত করেছেন। ২১ জুলাই ১৯৭৫ সালে বঙ্গভবনে জেলা গভর্নরদের উদ্দেশ্যে বঙ্গবন্ধু বলেছিলেন, “শুধু নিজেরা ঘুষ খাওয়া করাপশন নয়। এ সম্বন্ধে আমার কথা হলো- করাপ্ট পিপলকে সাহায্য করাও করাপশন। নেপোটিজম কিন্তু A type of Corruption. স্বজনপ্রীতিও কিন্তু করাপশন। আপনারা এসব বন্ধ করুন--।”
প্রিয় সুধী,
দুর্নীতি শুধু বাংলাদেশের নয়, এটি একটি বৈশ্বিক সমস্যা। দুর্নীতি সমাজে বৈষম্যের সৃষ্টি করে, অর্থনৈতিক বিকাশ ও উন্নয়নকে বাধাগ্রস্ত করে। 
আমি মনে করি মানুষের মাঝে দুর্নীতি বিরোধী চেতনা তৈরি এবং দুর্নীতিগ্রস্ত ব্যক্তিদের দৃষ্টান্তমূলক শাস্তি প্রদানের মাধ্যমেই দুর্নীতিকে কমিয়ে আনা সম্ভব। তাই দুর্নীতির বিরুদ্ধে সামাজিক আন্দোলন গড়ে তোলার বিকল্প নেই। একটা সময় ছিল ঘুষখোর, সুদখোর ও দুর্নীতিবাজদের সামাজিক গ্রহণযোগ্যতা ছিল না বললেই চলে। কিন্তু কালের বিবর্তনে যেন সেই মূল্যবোধ ক্রমেই হারিয়ে যেতে বসেছে। শহর, নগর ও গ্রামগঞ্জ সবখানেই যেন টাকাওয়ালাদের জয়জয়কার। টাকা কীভাবে এলো, সৎপথে না অসৎপথে এসব নিয়ে কারো কোনো মাথাব্যথা নেই। সামাজিক মর্যাদার মাপকাঠিই যেন হয়ে গেছে টাকার দৌরাত্য। তাই রাজনীতিবিদ, পেশাজীবী, চাকুরীজীবী, ব্যবসায়ী, কৃষক, শ্রমিক সবাই কেবল টাকার পেছনে দৌড়াচ্ছে। টাকা কীভাবে আসছে বা সঠিক ও সৎ পথে আসছে কী না এসব নিয়ে ভাববার কোনো ফুরসত নেই। সামাজিক-অবক্ষয় ও মানবিক মূল্যবোধ এবং মানুষের নীতি-নৈতিকতার জন্য এ অবস্থা একটি অশনিসংকেত। 
সম্মানিত সুধী,
সরকার বা দুদক সমাজ থেকে দুর্নীতি দূর করে দেবে আর আমরা বসে বসে দেখব বাস্তবে এটা কোনোভাবেই সম্ভব নয়। দুর্নীতি দূর করতে হলে ধনী-দরিদ্র, শ্রেণী-পেশা নির্বিশেষে সকলকে সক্রিয়ভাবে সহযোগিতার হাত বাড়াতে হবে। দুর্নীতিবাজ, ঘুষখোরদের সামাজিকভাবে বয়কট করতে হবে।
 ঘুষ, দুর্নীতি ও স্বজনপ্রীতিকে অসম্মানের চোখে দেখতে হবে। দুর্নীতি আর উন্নয়ন একসাথে চলতে পারেনা। দুর্নীতিমুক্ত পরিবেশ টেকসই ও গুণগত মানসম্পন্ন উন্নয়নকে ত্বরান্বিত করে আর দুর্নীতি একে বাধাগ্রস্ত করে। তাই বঙ্গবন্ধু সবসময়  ঘুষ, দুর্নীতি ও স্বজনপ্রীতির বিরুদ্ধে নিজে সোচ্চার ছিলেন এবং জনগণকেও বার বার সচেতন করেছেন। 
দুর্নীতি দমনে দুর্নীতি দমন কমিশনকেই কার্যকর ও সাহসী পদক্ষেপ নিতে হবে। ছোটো-বড়ো, ধনী-দরিদ্র নির্বিশেষে সবার বেলায় একই পদক্ষেপ নিতে হবে। ক্ষমতা দেয়া হয় দায়িত্ব পালনের জন্য, দেখানোর জন্য নয়। তাই দুদকের সকল কর্মচারীকে ক্ষমতার সর্বোচ্চ প্রয়োগ নিশ্চিত করতে হবে এবং ক্ষমতার অপপ্রয়োগকে কঠোরভাবে দমন করতে হবে। দুর্নীতি করলে শাস্তি পেতে হয় সমাজে এ ধারণা প্রতিষ্ঠা করতে হবে। আশার কথা হলো দুর্নীতি দমন কমিশন দুর্নীতি দমন ও প্রতিরোধ কার্যক্রম যুগপৎ পরিচালনা করছে। দুর্নীতি দমন কমিশন কর্তৃক চালুকৃত জাতীয় হটলাইন সেবাও একটি প্রশংসনীয় উদ্যোগ।
দুর্নীতি দমন ও ‍প্রতিরোধকে আরো বেগবান করার লক্ষ্যে কমিশনকে উত্তরোত্তর সক্ষমতা বৃদ্ধি করতে হবে। পাশাপাশি কমিশন কর্তৃক সচেতনতামূলক কার্যক্রম যেমন বিভিন্ন শিক্ষা প্রতিষ্ঠানে ‘সততা স্টোর ও সততা সংঘ’ গঠন, এবং মহানগর, জেলা ও উপজেলা পর্যায়ে সচেতন নাগরিকদের সমন্বয়ে গঠিত দুর্নীতি প্রতিরোধ কমিটি দুর্নীতি দমনে সহায়ক হবে বলে আমি মনে করি।
প্রিয় কর্মচারীবৃন্দ,
সংবিধিবদ্ধ স্বাধীন প্রতিষ্ঠানের অভিভাবক হিসেবে আমি কমিশনের সকল পর্যায়ের কর্মচারীদের প্রতি অনুরোধ করবো দুর্নীতি দমন কার্যক্রমে তাঁরা যেন সর্বোচ্চ নিরপেক্ষতা ও নৈতিকতা প্রদর্শন করেন। সর্ষের মধ্যে যেন ভূত না থাকে। অন্যথায় দুদক জনগণের আস্থা হারাবে। বর্তমান বিশ্বায়নের যুগে প্রযু্ক্তিগত উৎকর্ষের সাথে সাথে দুর্নীতিবাজদের কৌশলও বদলেছে। তাই তাদের আইনের আওতায় আনতে হলে দুদককে আরো কৌশলী হতে হবে, প্রশিক্ষিত ‍ও প্রযুক্তিনির্ভর হতে হবে। তথ্য প্রযুক্তির ব্যবহার দুর্নীতি প্রতিরোধে কার্যকর ভূমিকা রাখবে বলে আমি বিশ্বাস করি।
দুর্নীতিবাজরা যে দলেরই হোক, দুর্নীতি করলে তাকে আইনের আওতায় শাস্তি পেতে হবে - এটাই সকলের প্রত্যাশা। মহান আল্লাহ আমাদের সহায় হোন। 
জয় বাংলা
খোদা হাফেজ, বাংলাদেশ চিরজীবী হোক।

